Oor Ons | Sonop Koshuis
Bitter min kan 'n Sonopper wees
Tuis Oor Ons Kontak Ons
Groot figure van Sonop
Hoe lyk Sonop
Sonop beslaan ses ou burgererwe in die boomryke Brooklynomgewing - skaars een kilometer vanaf die UP hoofkampus. Anders as die ander manskoshuise op die kampus, bestaan Sonop nie uit 'n groot gebou met gange en kamers nie, maar uit mansjoene (klein huisies) met vier kamers elk waar inwoners vanaf hulle tweede studiejaar woon. Tussen die mansjoene is groen grasperke en mooi tuine wat 'n regte huislike atmosfeer skep.
Die eerstejaars woon in die Stalle, die pastorie of die Bloutrein - elkeen met sy eie unieke karakter en atmosfeer.
Sonop is in streke verdeel. Die Weste, Ooste, Noorde en Sentraal het net soos die eerstejaars se woonplekke elkeen hulle eie styl en manier van dinge doen. Elke streek het sy eie informele leier wat jaarliks deur die streek onderling verkies word: die Weste se Godfather, die Noorde se Hoofsaag, die Ooste se President en Sentraal se Hoofpaal.
Sonop was destyds die eerste koshuis by UP wat internettoegang vir sy inwoners gebied het. Elke Sonopper het 24 uur per dag onbeperkte internettoegang. Die "wireless" netwerk maak dit vir die inwoners moontlik om enige plek op die terrein saam met mede-studente op hulle skootrekenaars aan groepsopdragte te werk of op die tuinbank voor hulle kamers eposse vir hulle familie en vriende wereldwyd te stuur.
'n Hoogs professionele maatskappy is verantwoordelik vir die oorhoofse instandhouding van die netwerk terwyl 'n "Internet-komitee" wat uit huislede bestaan, die grondvlak administrasie saam met die koshuishoof en adminisitratiewe dame behartig.
Elke seniorstreek in Sonop (Ooste, Weste en Noorde) word toegelaat om 'n hond as troeteldier aan te hou. Besoekers word gewoonlik deur 'n paar van die honde gegroet.
Hierdie honde het alles behalwe 'n hondelewe - inteendeel - hulle lewe soos konings !
Sonop se honde is 'n gereelde gesig by rugbywedstryde op LC de Villiers waar hulle saam met 'n eerstejaar aan 'n leiband die skouspel op die veld gadeslaan. Ook tydens huisvergaderings word daar vir hulle plek gemaak om deel te wees van die belangrike beraadslagings van die inwoners.
Elke hond moet deur 'n "inlywingseremonie" gaan alvorens hy as 'n Sonopper aanvaar word en sy sertifikaat ontvang.
Zoem Garri garri garri zoem Garribaldi
Op die plaas is daar net een huis
Noem 'n plek en daar is ons tuis
Bittermin kan 'n Sonopper wees
Want ons gee onsself om lojaal te wees
Met Oom Gert en Pluto tesaam
Steel ons bordjies, bou ons 'n naam
Die Nonnie se maalvleis en tjips bring verdriet
Neem net kennis om toeter te blaas is verbied
Nietemin dit bly steeds 'n fees
Om 'n lid van Sonop te wees
Waarom sal ons oor die poefplaas wil huil
Want wie wil tradisie vir luuksheid verruil
Zoem Garri garri garri zoem
Voorsitter: "Van Sonop"
Huislede : "Tot laat"
Voorsitter: "Al hoe meer"
Huislede : "Kwaad"
Voorsitter: "Laat die beile"
Huislede : "Huil"
Die huislied is in 1976 geskryf deur Kobus Segers op die wysie van 'n tradisionele Turkse volksliedjie. Waar tans "Pluto" gesing word was aanvanklik "Pote" wat toe die koshuis se hond was. Die bedoeling was dat die huislied sou verander soos wat die hond in die koshuis verander maar om een of ander rede het die naam "Pluto", wat toevallig Pote se seun was, vas gesteek.
1932 : Twee Sonoppers en twee Kollegemanne steel vir Oom Gert en na enkele wedervaringe neem hy sy tuiste in Sonop in. (Sien 60 jarigefeesblad p.15)
1939 : Figuur wat as onderbroekadvertensie gedien het word gesteel en Garribaldi gedoop.
1942 : Kollege en Voortrekker probeer onderskeidelik om vir Oom Gert te steel maar is onsuksesvol.
1942 : Onderstepoort slaag daarin om vir Oom Gert te ontvoer en ketting hom aan sy hand vas. Toe Sonop hom terugsteel moes hulle sy hand afsaag. Oom Gert het ongelukkig eers in 1998 weer volle gebruik van sy hand herwin.
1944 : Kollege ontvoer vir Oom Gert en kort na hulle Vergeet-my-nie.
1950 : Vergeet-my-nie se gelukbringer (Olifant wat tans Jasmyn se gelukbringer is) word buitgemaak.
1950 : Wits steel vir Oom Gert.
1956 : Sonop skenk 'n kameelperd aan Asterhof as gelukbringer.
1963 : Brandwag op NKP se gelukbringer word gesteel.
1972 : "Grasie" van Asterhof word gesteel, gebruik vir foto's en weer terugbesorg sonder dat die dames daarvan bewus is.
1975 : Kollege se gelukbringer, "Sarge Bourke" word gesteel.
1976 : Die Sonopvlag word amptelik in gebruik geneem.
1999 : Oom Gert word deur Madelief gesteel maar ervaar sy nuwe tuiste as baie onaangenaam en vind gou weer sy pad terug na Sonop.
Sedert Sonop se ontstaan in 1917, het 'n groot getal mense al aan Sonop geskaaf terwyl Sonop aan hulle skaaf. So het die koshuis dan 'n ryke tradisie ontwikkel wat vandag een van die aspekte van die koshuis is wat elke Sonopper groot trots gee.
'n Groot klomp van Sonop se tradisies is vir die buitewereld onbekend en af en toe glip die woord nagligte of oliegedroggies oor 'n Sonopper se lippe wat almal laat wonder. Slegs nagenoeg vyftig studente het jaarliks die voorreg om deel van die familie te word en aan hierdie tradisies deel te he.
Sonop bied aan eksterne instansies die geleentheid om gratis te adverteer op Sonop se perseel. Sonoppers neem dan ook die verantwoordelikheid om die nodige reklamemateriaal (bordjies in die tipiese geval) by die instansies te gaan afhaal en by Sonop aan te bring. Die eerste bordjie, "Blossom's Delight" het omstreeks 1939 voor kamer 71 en 72 sy verskyning gemaak. Tans is daar meer as 700 bordjies wat in Sonop pryk
Baadjie en das:
Dit is algemene kennis dat die bes geklede student op kampus sonder twyfel 'n Sonop ienk is. Daarom dat die swaksgeklede student op kampus goed moontlik 'n Sonop semmie is maar dit vir eers ter syde. Sonop eerstejaars word geken aan hulle netjiese voorkoms soos wat hulle in pakke klere op kampus rondloop.
Etenstye in Sonop bly maar telkens 'n belewenis. Met die deftig geklede eerstejaars wat die Seniors bedien en Nonnie (ons matrone) se kreatiewe geregte, sorg etenstye elke dag vir groot opwinding. Sonop se etes verskil wesenlik van ander koshuise s'n en veral in die opsig dat al die Sonoppers saam aansit vir ete.
Ter wille van die goeie orde in die koshuis beskik Sonop oor sy eie stel huisreels wat aan die eenkant in lyn is met UP se bree koshuisbeleid maar aan die anderkant ook voorsiening maak vir die uniekheid wat Sonop nou al vir 95 jaar kenmerk.
Die koshuishoof en huiskomitee sien op grondvlak toe dat hierdie huisreels deur die inwoners nagekom word. Gereelde verslag aan en insette van die Sonopraad in die verband vind op 'n deurlopende grondslag plaas.
"Wat is erger as 'n huis sonder 'n moeder...? Beslis "Sonop sonder 'n Nonnie" As Sonop Nonnie is dit nie net my plig om elke jongman se maag vol te hou nie, maar uit liefde dra ek elke Sonopper se belange op die hart. Nonnie is jou ma weg van die huis..."
Nonnie Jenny Buys
"Bittermin kan 'n Sonopper wees. Dit is 'n gesegde wat uitspraak lewer oor die uniekheid en standvastigheid rondom en in Sonop. Christelike fondasies is wat dié Huis se mure aanmekaar hou. God skenk aan ons talente, en ons as Sonoppers is doelgerig om dit uit te lewe."
- Ondervoorsitter 2015/2016 -
"'n Sonopper is 'n persoon wat 'n pad stap saam met sy Skepper, wat opstaan vir dit waarin hy glo, wat bereid is om sy medemens te help en wat 'n gentleman is vir die skoner geslag. Sonop het my die geleenthede gebied om die hoogste hoogtes van my lewe te bereik. Daar is nie nog 'n plek soos Sonop nie!"
- Voorsitter 2016/2017 -
"Met klem op uitnemendheid, aktiewe deelname en die vereiste dat alle inwoners by die naam geken moet word, handhaaf Sonop met sy relatief klein inwonertal homself tussen die groter koshuise op die Tukkiekampus. Om in hierdie tuiste weg van jou ouerhuis te mag woon is 'n voorreg – want – "Bitter min kan 'n Sonopper wees". "
- Huisvader -
"Sonop is 'n unieke plek wat jou in 'n baie kort tydjie sal slyp en die wêreld sal instuur, nie net as 'n deelnemer nie maar as 'n invloedryke Sonopper – met die regte Christelike waardes en oortuigings. Die 100-jaar geskiedenis van Sonop spreek van sy duisende staaltjies en maak nie saak wie jy is nie, êrens vind jy jouself deel van 'n paar wat vir ewig in die argiewe opgeskryf is en jou gevorm het soos net Sonop kan."
Evert Le Roux
- Oud Sonopper -
"Maklike en moeilike tye het gekom en gegaan. Sonop het my geleer om die klein dinge in die lewe te waardeer en elke oomblik saam jou vriende te koester. Sonop leer mens dat dit jou verantwoordelikheid is om op staan en te gryp wat aan jou behoort. Want sien, al het ek 'n "suit", of al kan ek heeldag op my fiets ry, sonder Sonop beteken my woorde niks."
- Hoof Pastoor 2016 -
" 'n Ware Sonnoper is nie noodwendig die sportster of die slimste ou op kampus nie, maar liewer die ou wat jou ALTYD sal help, raad gee, reg wys as jy verkeerd is en jou altyd voor homself sal sit. Dit is 'n persoon wat God eerste in sy lewe plaas en Sy waardes uitleef. Dit is iemand wat jy as 'n lewensvriend sal hê. Laat die buile huil."
- Godfather of the West -
"Values such as loyalty, respect and discipline drive everything that Sonop takes part in, and the values provide the necessary foundation on which Sonop strives towards excellence. Sonop is a medium with which you can define your identity, build lifelong friendships, gather cherished memories, learn crucial life lessons and grow to your full potential."
Dewet van Schoor
- Voorsitter 2015/2016 -
"I wish that every Tuks student could be asked to write a quote for this website . The reason for this is that this person would then have had the priceless privilege of being one of the select few to call Sonop home. I found a loophole. Good luck with describing Sonop in a paragraph."